**«Που είναι η Τέχνη»;**

**Το ΜέΡΑ25 στηρίζει και συνομιλεί με τους ανθρώπους της τέχνης και προτείνει την έννοια των κληρωτών πολιτών και την συμμετοχική δημοκρατία για την χάραξη πολιτιστικού πολιτισμού.**

Η συζήτηση πραγματοποιήθηκε την Τετάρτη 10 Ιουνίου από τον τομέα πολιτισμού του ΜέΡΑ25 με θέμα «Που είναι η Τέχνη»; και διεξήχθη με καταξιωμένους καλλιτέχνες από όλους τους κλάδους των τεχνών έχοντας σκοπό τόσο να χαρτογραφήσει την κατάσταση της Τέχνης σε μια πρωτοφανή συγκυρία, όσο και να αναδείξει τόσο την αποσύνθεση των ήδη προβληματικών εργασιακών συνθηκών στον χώρο και την έλλειψη πολιτιστικού σχεδιασμού από την ηγεσία του Υπουργείου Πολιτισμού.

Συγκεκριμένα ο Γραμματέας του ΜέΡΑ25 **Γιάνης Βαρουφάκης** τόνισε την προγραμματική θέση του κόμματος για την δημιουργία ΔΙΑΣΚΕΠ στον χώρο του πολιτισμού, ενός «συμβουλίου κληρωτών και επιλεγμένων αντιπροσώπων» που θα παράγουν πολιτική με συνέχεια και συνέπεια μακριά από μικροκομματισμούς και συντεχνιακά παιχνίδια. Επανέλαβε την σημασία της φορολόγησης τουλάχιστον του 3% του τζίρου των μεγάλων διαδικτυακών εταιρειών δηλαδή των FAANGS (facebook, amazon, apple, netflix, google, spotify) προς όφελος του πολιτισμού.

Από τους συμμετέχοντες ο τομεάρχης Πολιτισμού του ΜέΡΑ25 **Νίκος Καναρέλης** αναφέρθηκε στα μεγάλα προβλήματα έλλειψης πολιτικής πολιτισμού αλλά και της ανεπάρκειας της πολιτικής ηγεσίας με αποτέλεσμα πολλά και μεγάλα εργασιακά προβλήματα που επιδεινώθηκαν αυτή την εποχή της πανδημίας.

Η **Πατρίσια Απέργη** (χορογράφος και θεατρολόγος) υπογράμμισε τα μεγάλα προβλήματα που αντιμετωπίζει διαχρονικά ο χορός στη χώρα μας από την παντελή έλλειψη στήριξης εκ μέρους της πολιτείας, αφού είμαστε και η μόνη χώρα που δεν διαθέτει ένα Κέντρο Χορού. Προβλήματα που τώρα όμως επιδεινώθηκαν.

Ο **Σπύρος Μιχαλόπουλος** (σκηνοθέτης) σημείωσε ότι δεν υπήρξε κανένα σχέδιο εκ μέρους της πολιτείας για την αντιμετώπιση της κρίσης στον χώρο της τέχνης αλλά ακόμα και όταν υπήρξε αυτό αφορούσε ορισμένους «ημετέρους». Αναφέρθηκε επίσης στο πολύ «θολό τοπίο» των τεχνών που υπάρχει σήμερα.

Ο **Κώστας Καλδάρας** (μουσικός) μίλησε για τις προσπάθειες δημιουργίας και λειτουργίας του νέου αυτοδιαχειριζόμενου φορέα είσπραξης των πνευματικών δικαιωμάτων ΕΔΕΜ που λόγω της πανδημίας δεν μπορεί όμως να λειτουργήσει και ζήτησε την στήριξη του.

Η **Λουίζα Κωστούλα** (στον τομέα των πολυμέσων) υπογράμμισε την αναγκαιότητα οι άνθρωποι της τέχνης να ανακαλύψουν νέους τρόπους έκφρασης και να εκμεταλλευτούν την κρίση προς όφελος της δημιουργίας.

Η **Παρθενόπη Μπουζούρη** (ηθοποιός) αναφέρθηκε στις δύσκολες εργασιακές συνθήκες που πλέον επικρατούν στο θέατρο και ζήτησε να υπάρξει έμφαση στην διάχυση του πολιτιστικού παραγόμενου προϊόντος στην περιφέρεια και ενίσχυση της καλλιτεχνικής παιδείας.

Ο **Ένκε Φεζολλάρι** (σκηνοθέτης) μίλησε κι αυτός για τις ιδιαίτερα δύσκολες εργασιακές συνθήκες στο χώρο του θεάτρου και σημείωσε την αναγκαιότητα για μια νέα πολιτική προσέγγιση.

Ο **Κώστας Χριστόπουλος** (εικαστικός και καθηγητής στη Σχολή Καλών Τεχνών) αναφέρθηκε στην συγγενική σχέση τέχνης και πολιτισμού και στην διαπίστωση ότι οι νέοι καλλιτέχνες την εποχή αυτή έχουν στραφεί περισσότερο στην μελέτη και την έρευνα και ελπίζει ότι αυτό θα δώσει νέους καρπούς.

Η **Δανάη Στράτου** (εικαστικός) τόνισε ότι έχουμε ανάγκη ένα εξωστρεφές δημιουργικό πρόσωπο της Ελλάδας μέσα από μια νέα πολιτική πρόταση όπως την εκφράζει το ΜέΡΑ25 και απαιτείται συνέπεια και συνέχεια για να μπούμε στον «παγκόσμιο καλλιτεχνικό χάρτη».

Στη συζήτηση μετείχαν από τον τομέα πολιτισμού του ΜέΡΑ25 οι **Θωμάς Αγραφιώτης, Μαρία Καρακίτσου, Πάτι Βαρδάμη, Γιώργος Χρανιώτης, Ντέπυ Βρεττού, Χριστίνα Σκαπετούλια, Ελένη Σπετσιώτη και Αλέξανδρος Λαγόπουλος** που ανέδειξαν τις σύγχρονες πτυχές της τέχνης και των προβλημάτων που αντιμετωπίζουν οι άνθρωποι που παράγουν πολιτισμό και τέχνη στη χώρα μας.

Ολόκληρη την συζήτηση μπορείτε να την παρακολουθήσετε ανοίγοντας τον σύνδεσμο

<https://www.youtube.com/watch?v=IYGfda3D6zM&list=PLbm5lDhZiNssgrkXEMExTzzumLUHCpN6d>

Τομέας πολιτισμού ΜέΡΑ25